11.8.2023.
HR
Službeni list Europske unije
C 283/73 utorak, 14. veljače 2023.
13. smatra da EU ima vrlo važnu ulogu u poboljšanju kako ponude drvne sirovine tako i potražnje za njom kako bi se odbacila ona koja je nezakonito proizvedena i kako bi se zemljama izvoznicama pružila potpora u njihovim naporima u borbi protiv nezakonite sječe i korupcije koja dovodi do uništenja njihovih šuma, klimatskih promjena i kršenja ljudskih prava; uviđa da će u okviru novog prijedloga Uredbe o krčenju šuma dobrovoljni partnerski sporazumi ostati važan pravni okvir i za EU i za njegove partnerske zemlje; ističe da je to omogućeno dobrom suradnjom i angažmanom predmetnih partnerskih zemalja; podržava Komisiju u pronalaženju dodatnih potencijalnih partnera za buduće dobrovoljne partnerske sporazume u području FLEGT-a; 14.
podsjeća da je održivo i uključivo gospodarenje i upravljanje šumama ključno za postizanje ciljeva Programa održivog razvoja do 2030. i Pariškog sporazuma, prije svega s pomoću nacionalno utvrđenih doprinosa; podsjeća na važnost rudarstva kao glavnog pokretača krčenja tropskih šuma, što dovodi do znatne erozije i kontaminacije tla, povećane fragmentacije šuma i onečišćenja rijeka i tokova živom; napominje da Gvajana širi svoju naftnu, plinsku i rudarsku industriju; poziva vladu Gvajane da poduzme daljnje korake u suzbijanju nezakonitog rudarstva; sa zabrinutošću primjećuje nedostatak usklađenosti između propisa u sektoru šumarstva i onih u sektoru rudarstva; pozdravlja daljnje sporazume čiji je cilj dopuniti Dobrovoljni partnerski sporazum o provedbi zakonodavstva, upravljanju i trgovini u području šuma kad je riječ o pitanjima okoliša; 15. naglašava da uspjeh cjelokupne inicijative FLEGT ovisi, među ostalim, o zaštiti boraca za ljudska prava u području okoliša i zviždača, poboljšanju sposobnosti malih i srednjih poduzeća (MSP-ova) da svoje aktivnosti obavljaju zakonito i jamčenju učinkovite zaštite zemljišta i potpunom priznavanju običajnih prava lokalnih zajednica i autohtonih naroda, posebno amerindijanskih zajednica, uključujući pravo na davanje ili uskraćivanje njihove suglasnosti za svaku koncesiju za iskorištavanje drvne sirovine na njihovu zemljištu kao pitanje socijalne pravde; naglašava da bi se EU trebao oslanjati na tradicionalno znanje autohtonih naroda i drugih lokalnih zajednica u pogledu održivog gospodarenja šumama; u tom pogledu podsjeća na važnost sprečavanja nametanja bilo kakvog dodatnog administrativnog opterećenja MSP-ovima i pružanja pravne pomoći MSP-ovima kako bi se osigurala njihova usklađenost s novim međunarodnim sporazumima, instrumentima i dokumentima u vezi s okolišem; 16. nalaže svojoj predsjednici da ovu Rezoluciju proslijedi Vijeću, Komisiji te vladama i parlamentima država članica i Kooperativne Republike Gvajane.